十月五日集季野家歸作
作者：程俱
朝代：宋

paragraphs: 賢愚孰無營，急景信可惜。
如何闔廬城，乃有此閑客。
懷安豈初志，運甓有餘力。
相從無何鄉，邂逅一日適。
虚窗得朝陽，寒凜作春色。
琴書羅棐几，一一凈如拭。
畫沙見奇蹤，落屑非近識。
似追永和還，未覺正始隔。
崢嶸衡霍囿，莽蒼雲夢澤。
時華玄低卬，幽鳥共深寂。
誰驅此變幻，戲納方丈域。
慚公傾春釀，澆我憂思積。
豈無車公語，顧匪伯仁匹。
長檠蠟華摧，起視霜月白。
酣歌美清夜，擁髻侍通德。
參差吐幽妍，鑿落灧芳碧。
觥籌不留行，爲問此何夕。
言歸謝主人，五斗安可極。